DELTA ดีดบวก 2% เก็งปรับเทรดขั้นต่ำ 50 หุ้นวันแรก!
DELTA ดีดบวก 2% เก็งกำไรตลาดปรับมูลค่าซื้อขายขั้นต่ำ 100 หุ้นเป็น 50 หุ้น หลังราคาทะยานสูงกว่า 500 บาท มา 6 เดือนติด
DELTA ดีดบวก 2% เก็งกำไรปรับมูลค่าซื้อขายขั้นต่ำ 100 หุ้นเป็น 50 หุ้นวันแรก
7 ก.พ. 2566

ผู้สื่อข่าวรายงานว่า วันนี้(7 ก.พ. 66) ราคาหุ้นบริษัทเดลต้า อีเลคโทรนิคส์ (ประเทศไทย) จำกัด (มหาชน) หรือ DELTA หลังจากตลาดปรับมูลค่าซื้อขายขั้นต่ำในหุ้นจาก 100 หุ้นเป็น 50 หุ้น หลังราคาสูงกว่า 500 บาทมา 6 เดือนติดต่อกัน
โดยราคาหุ้นล่าสุด ณ เวลา 10.03 น. อยู่ที่ระดับ 966.00 บาท บวก 16.00 บาท หรือ 1.68% ราคาสูงสุด 970.00 บาท ราคาต่ำสุด 962.00 บาท ด้วยมูลค่าซื้อขาย 421.94 ล้านบาท

ด้านบริษัทหลักทรัพย์ เอเซีย พลัส จำกัด ระบุในบทวิเคราะห์วันนี้ว่า ราคาหุ้น DELTA เทรด 50 หุ้นวันนี้วันแรกช่วยให้นักลงทุนรายย่อยสามารถเข้าถึงหุ้นใหญ่ได้มากขึ้น หนุนให้สภาพคล่องและ Free Float เพิ่มขึ้น แต่ไม่ได้มีผลให้ปัจจัยพื้นฐานเปลี่ยนแปลงไป
ทั้งนี้หากเปรียบเทียบกับหุ้นรุ่นพี่อย่าง SCC ตอนที่มีการปรับมูลค่าซื้อขายขั้นต่ำ จาก 100 หุ้นเป็น 50 หุ้น (ณ 20 ส.ค. 58) สภาพคล่องหรือมูลค่าซื้อขายก่อนและหลัง 1 เดือนเพิ่มขึ้นกว่า 34% จาก 750 ล้านบาท/วัน เป็น 1007 ล้านบาท/วัน แต่ราคาหุ้นมีโอกาสผันผวนมากขึ้น หากมีการเก็งกำไรจากประเด็นดังกล่าวมาในช่วงก่อนหน้ามูลค่าซื้อขายหุ้น SCC ช่วงเปลี่ยนให้ซื้อขั้นต่ำได้ 50 หุ้น
ขณะที่หุ้น DELTA ได้แรงหนุนทางด้านจิตวิทยามาในระดับหนึ่ง ทั้งการเก็งกำไรมีโอกาสเข้าคำนวณในดัชนี SET50 เม็ดเงินหนุนจากกองทุนหลังจากเข้า SET50 และยังมีปัจจัยเพิ่มสภาพคล่องจากปรับมูลค่าซื้อขายขั้นต่ำเป็น 50 หุ้นอีก ซึ่งปัจจัยที่กล่าวมาทั้งหมดหนุนให้หุ้น DELTA ขึ้นแรงสุดทิ้งห่างหุ้นอื่นๆใน SET50 โดยให้ผลตอบแทนถึง 41% (ณ ต้นเดือนธ.ค. 65 – 7 ก.พ. 66) ขณะที่ SET50 +1.01% ในช่วงเวลาเดียวกัน
สรุปการเปลี่ยนระดับราคาซื้อขายขั้นต่ำ หนุนให้ DELTA มีสภาพคล่องเพิ่ม ไม่ได้ทำให้พื้นฐานเปลี่ยนแปลง ดังนั้นหากมีการเก็งกำไรประเด็นดังกล่าวมาก่อนมาก่อน ระยะถัดไปราคาหุ้นมีโอกาสผันผวนมากขึ้นก็เป็นได้